**Gyakorlóiskolák 9. és 10. Évfolyamos Diákjainak Országos Angol Nyelvi Versenye**

**Az országos tanulmányi és tehetséggondozó verseny szabályzata**

**2025/2026-os tanév**

1. **a verseny megnevezése**

**Gyakorlóiskolák Angol Nyelvi Versenye 9. és 10. Évfolyamos Diákok Számára**

**1. (iskolai) forduló: 2025. november 6. csütörtök 14:00**

**2.  forduló (döntő): 2026. március 20. péntek 10:00**

1. **a verseny pedagógiai célja**

A program célja a tehetségazonosítás, az ország gyakorló iskoláinak 9. és 10. osztályos tanulóinak lehetőséget teremteni arra, hogy összemérjék nyelvtudásukat. Célunk továbbá annak mérése, hogy a jelentkező képes-e különböző autentikus szövegeket önállóan elolvasni, meghallgatni, és a céloknak megfelelő mélységben megérteni; illetve, hogy rendelkezik-e azokkal a lexikai, grammatikai, szemantikai és pragmatikai ismeretekkel, amelyek képessé teszik az önálló kommunikációra különböző témákról. A verseny az interdiszciplinaritásra is épít, a nyelvi tehetségterületen kívül a választott szövegek hozzájárulnak a természettudományos és az interperszonális területek fejlesztéséhez is. A verseny célcsoportja a Közös Európai Referenciakeret (KER) által meghatározott legalább B2 nyelvi szintű 9. évfolyamos (beleértve a nyelvi előkészítő osztályokat) és 10. évfolyamos (beleértve a nyelvi előkészítő osztályokat) tanulók.

 A verseny célja továbbá többfajta tehetségterület azonosítása is. Nemcsak a nyelvtudást, hanem adott témában olyan interdiszciplináris háttértudást feltételez a diákoktól, amely túlmutat a középiskolai tananyagon: országismeret, kulturális és történelmi ismeretek, aktuális eseményekkel kapcsolatos tájékozottság, érett gondolkodás, problémamegoldó készség.  Olyan 21. századi készségekre is szükségük van a versenyzőknek a versenyre történő felkészülés és a feladatok megoldása során, mint a kreativitás, kritikai gondolkodás és a kommunikáció.   A verseny célja nemcsak a tehetségek azonosítása, hanem a kiemelkedő tanulók érdeklődésének felkeltése is.

A verseny újszerű vonása az, hogy minden évben egy témát jár körül. Az idei tanév témája a *Food for Thought* (Étel és lélek). A verseny témája, ismeretanyaga kihívást jelent a tanulók számára, felkelti az érdeklődésüket. A tematikus megközelítés tágabb, átfogóbb szemléletet feltételez a versenyzők részéről, és olyan szintű nyelvtudást, amely lehetővé teszi, hogy autentikus szövegeket tudjanak feldolgozni. Az első forduló a megértésre és nyelvhasználatra koncentrál, a második fordulóban résztvevő tanulók megmutathatják kreativitásukat, analitikus és szintetizáló, valamint prezentációs készségeiket. Mindezek a készségek és képességek túlmutatnak a jóképességű középiskolásoktól elvárt teljesítményen. Az idegennyelvi készségek fejlődése egyénenként nagyon eltérő lehet, éppen ezért ezt a szintet csak a kiemelkedő, tehetséges és motivált tanulók tudják elérni.

1. **a verseny kategóriái**

I. kategória: 9. évfolyamos tanulók

II. kategória: 10. évfolyamos tanulók

1. **a verseny jellege**

1. iskolai forduló: írásbeli

2. döntő forduló: írásbeli és szóbeli

**e) a verseny fordulói**

1. iskolai forduló: **2025**. **november 6. csütörtök 14:00**
2. országos döntő forduló: **2026. március 20. péntek 10:00**Helyszín: PTE Gyakorló Általános Iskola és Gimnázium Babits Mihály Gimnáziuma, Pécs
3. **továbbjutás feltételei, a továbbjutott versenyzők értesítésének módja, határideje**

Az írásbeli fordulón legalább 75%-os eredményt elérő diákok feladatlapjait kérjük **2025. november 27**-ig postai úton az alábbi címre eljuttatni:

**Gyakorló Iskolák Angol Nyelvi Versenye**

PTE Gyakorló Általános Iskola és Gimnázium

Babits Mihály Gimnáziuma

7633 Pécs

Dr. Veress Endre u. 15.

A felüljavítás után a döntőbe jutott kategóriánként maximum 10-10 diák iskoláit emailben értesítjük **2025. december 15-ig**.

**g) az országos döntőben részt vevő versenyzők maximális létszáma**

I. kategória (9. évfolyamos tanulók) maximum 10 fő

II. kategória (10. évfolyamos tanulók) maximum 10 fő

**h) a nevezés módja**

A versenykiírást (**2025. szeptember 15.)** emailben küldjük ki a gyakorlóiskoláknak. A jelentkezéseket emailben várjuk az **angolverseny@pte.hu** email címre **2025. október 20-ig.**

**i) nevezési díj**

Nincs

**j) a verseny témája, ismeretanyaga**

A 2025/2026-os tanévben a verseny témája a Food for Thought (Étel és lélek). A verseny mindkét fordulóján az ehhez a tematikához illeszkedő autentikus szövegekkel kapcsolatban kell a diákoknak feladatokat megoldaniuk, illetve prezentációt készíteniük.

**k) a fordulók feladatainak ismertetése**

*1. iskolai forduló:*

Az iskolai fordulóban a saját iskolájukban egy írásbeli feladatsort oldanak meg a versenyzők, amelynek megoldására maximálisan 120 perc áll rendelkezésükre. A feladatsorban szereplő szövegek mindegyike az adott év témájához kapcsolódik, amely megfelel a korosztály érdeklődésének. A feladatsorban szereplő szövegek mindegyike:

- az adott év témájához kapcsolódik, amely megfelel a korosztály érdeklődésének,

- autentikus, esetleg kismértékben szerkesztett (szemiautentikus),

- nyelvileg és tartalmilag összetett.

A feladatsorban az alábbi szövegfajták fordulhatnak elő:

- tájékoztató szövegek (pl. utazási brossúra),

- közösségi hálón előforduló szövegek (pl. bejegyzések, hozzászólások),

- újságcikkek (pl. hír, beszámoló, riport),

- ismeretterjesztő vagy elbeszélő (modern, szépirodalmi) szövegek,

- publicisztikai írások.

Feladattípusok

- hiányos szövegek kiegészítése feleletválasztással,

- hiányos szöveg kiegészítése önállóan vagy előre megadott szókészletből,

- egymáshoz rendelés,

₋ cím, kép, összegző mondat szöveg(rész)hez, bekezdéshez rendelése,

₋ vélemények, kijelentések, események személyekhez kapcsolása,

- a szövegből kivett mondat vagy mondatrészlet helyének megtalálása a szövegkohéziós eszközök segítségével,

- megadott szavak helyes alakjainak vagy a belőlük képzett új szavak szövegbe illesztése,

- szöveg összefoglalásának kiegészítése,

- hibaazonosítás.

A feladatsor az olvasott szövegértés alábbi részkészségeit méri: globális, szelektív és részletes értés. A nyelvhelyesség mérése szövegszinten történik: változatos nyelvtani szerkezetek és lexikai egységek felismerését, kiegészítését és létrehozását mérik. A feladatok integráltan is tartalmazhatják a fentieket. A feladatsor 6-10 szövegből és azonos számú feladatból áll. Egy feladaton belül egy hosszabb szöveg helyett előfordulhat több rövidebb szöveg is.

*2. országos döntő forduló*

A döntő két részből áll: hallott szöveg értését mérő feladatsorból és egy prezentációból.

1) Hallott szöveg értése
A versenyzők egy 2-3 feladatból álló hallott szöveg értését mérő feladatsort oldanak meg, melynek időtartama 30-40 perc az aktuális szövegek hosszától függően. A feladatsor a szövegértés alábbi részkészségeit méri: globális, szelektív és részletes értés.

A feladatsorban szereplő szövegek mindegyike:

- az adott év témájához kapcsolódik, amely megfelel a korosztály érdeklődésének,

- autentikus, esetleg kismértékben szerkesztett,

- nyelvileg és tartalmilag összetett.

A feladatsorban az alábbi szövegfajták fordulhatnak elő:

* közérdekű bejelentések, közlemények (pl. pályaudvaron, repülőtéren, áruházban, információs szolgálatok: útinformáció, nyitvatartás, menetrend),
* médiaközlemények (pl. időjárás-jelentés, reklám, programismertetés, rövid hír),
* beszélgetések, telefonbeszélgetések,
* műsorrészletek, riportok, interjúk,
* beszámolók,
* narratív szövegek,
* ismeretterjesztő szövegek.

Feladattípusok

- hiányos szövegek kiegészítése feleletválasztással,

- hiányos szöveg kiegészítése önállóan

- egymáshoz rendelés,

₋ vélemények, kijelentések, események személyekhez kapcsolása,

- szöveg összefoglalásának kiegészítése,

- hibák azonosítása, javítása

- nyomtatványok, táblázatok, űrlapok kitöltése.

2) Prezentáció

A versenyzők a szóbeli fordulón bemutatnak egy saját készítésű, a témához kapcsolódó rövid (max. 10 perces) előadást, melyhez digitális prezentációt készítenek, és azt elektronikus adathordozón magukkal hozzák. Az előadást követően a zsűri a témára reflektálva kérdéseket tehet fel.

**l) a verseny díjai**

A végső rangsor a két forduló összesített eredménye alapján alakul ki. A két kategóriában külön hirdetünk győzteseket. Mindkét kategóriában az első 3 helyezettet a digitális nyelvtanulást támogató értékes tárgyjutalomban részesítjük. (Digitális eszközök, például tablet, hangeszköz stb.) A legeredményesebb felkészítő tanárok is tárgyjutalomban részesülnek. A legeredményesebb iskolák könyvjutalmat kapnak. A döntő résztvevői oklevelet, a felkészítő tanárok emléklapot kapnak.

**m) a versenyrendező neve, címe, elérhetősége**

A verseny szervezéséért felelős: Lőrinczi Adrien

PTE Gyakorló Általános Iskola és Gimnázium

Babits Mihály Gimnáziuma

7633 Pécs

Dr. Veress Endre u. 15.

**angolverseny@pte.hu**

**n) további eljárások**

A verseny lebonyolítását érintő rendkívüli események bekövetkezéséről jegyzőkönyvet készítünk.

A résztvevőket a verseny után online elégedettségi kérdőív kitöltésére kérjük fel a minőségbiztosítás érdekében. Ennek határideje **2026. március 23.**

A verseny lebonyolítása után rövid szakmai összegzést állítunk össze, melyet megküldünk minden nevező intézménynek. Az ebben megfogalmazott tapasztalatokkal támogatjuk az eredményes felkészítést a következő versenyekre, de a jelentkező gyakorló iskolák tehetséggondozó tevékenységének fókuszát is segítjük bővíteni. Határidő: **2026. április 15.**

**A verseny ütemezése:**

|  |  |
| --- | --- |
| **Dátum** | **Tevékenység** |
| **2025. szeptember 15.** | Versenykiírás |
| **2025. október 20.** | Jelentkezési határidő |
| **2025. november 6.** | Első, iskola forduló |
| **2025. november 27.** | A 75%-nál magasabb pontszámot elért dolgozatok visszaküldése |
| **2025. december 15.** | A döntőbe jutott tanuló iskoláinak értesítése |
| **2026. március 20.** | Második, országos döntő forduló |
| **2026. március 23.** | Elégedettségi kérdőív kiküldése |
| **2026. április 15.** | Szakmai összegzés elküldése a résztvevő intézményeknek |